
_START_ARTICLE_
Tejn
_START_SECTION_
Faciliteter
_START_PARAGRAPH_
Tejn Havn er Bornholms næststørste fiskerihavn, kun overgået af Nexø. Den er desuden en stor lystbådehavn, og hvert forår samler et træf for trolling-fiskere over 200 både. Havnen har servicevirksomheder for både, bl.a. stor bedding, værft, skibselektriker, skibsmotorværksted, sejlmager og skibsudstyrsforretning._NEWLINE_Tejn Medborgerhus kan rumme 50 personer til spisning, 90 til møde. Det huser også Tejn lokalhistoriske Arkiv og borgerforeningens bibliotek._NEWLINE_Byen har Dagli'Brugs, specialforretninger, spisesteder og møntvaskeri. I Sandkås er der 5 hoteller, en pension og en campingplads.
_START_SECTION_
Historie
_START_PARAGRAPH_
I 1899 blev Tejn beskrevet således: "Tejn Skole. Fiskerlejet Tejn, (gml. Form Teding, Thegne) har en Havn, hvis Inderhavn har 7, Yderhavn 8 F. Vand." Målebordsbladene viser desuden en mølle og en vagtbod. Det lave målebordsblad fra 1900-tallet viser desuden en skole og en toldassistentbolig._NEWLINE_Tejn Mølle blev flyttet hertil fra Årsballe i 1852. Den står nu på Melstedgård.
_START_SECTION_
Jernbanen
_START_PARAGRAPH_
Tejn fik station på Rønne-Allinge Jernbane (1913-53). Stationen havde omløbsspor med svinefold og siderampe. Sandkås havde trinbræt med pavillon._NEWLINE_Stationsbygningen er bevaret på Kildesgårdsvej 17. Nord for Tejn Rensningsanlæg på Lærkegårdsvej går en sti, der følger banens tracé mod nord forbi Storedalen til en mark i Sandkås, hvor den drejer ned til Tejnvej.